Τζο Λιν Τέρνερ

Ο **Τζο Λιν Τέρνερ** (*πραγμ. όνομα Joseph Arthur Mark Linquito*) είναι Αμερικάνος τραγουδιστής της ροκ μουσικής, γνωστός για τη συνεργασία του με τα συγκροτήματα των Rainbow και των Deep Purple.

## Βιογραφία
### Τα πρώτα βήματα
Ο Τέρνερ γεννήθηκε από Ιταλούς γονείς στις 2 Αυγούστου του 1951, στο Χάκενσακ του Νιου Τζέρσεϊ, στις Ηνωμένες Πολιτείες.

Στο γυμνάσιο σχημάτισε το πρώτο του συγκρότημα, τους Ezra παίζοντας διασκευές σε χαρντ ροκ συγκροτήματα των αρχών της δεκαετίας του '70. Το 1976, δημιούργησε το συγκρότημα Fandango μαζί με τον κιθαρίστα Ρικ Μπλέικμορ, τον μπασίστα Μπομπ Ντάνιλς, τον κιμπορντίστα Ντένι ΛαΡού και τον ντράμερ Έιμπ Σπέλερ. Το πρώτο τους, ομώνυμο άλμπουμ κυκλοφόρησε το 1977, ενώ την επόμενη χρονιά, ηχογράφησαν το "*Last Kiss*", για να ακολουθήσουν άλλα δύο άλμπουμ, τα "*One Night Stand*" (1979) και "*Cadillac*" (1980), πριν διαλυθούν λόγω οικονομικών προβλημάτων και μετά την κλοπή του εξοπλισμού τους.

### Rainbow
Το 1981, έκανε οντισιόν για το συγκρότημα των Rainbow μετά από πρόταση του Ρίτσι Μπλάκμορ. Ο Τέρνερ ανέλαβε τα φωνητικά του συγκροτήματος, ηχογραφώντας μαζί τους, τους δίσκους "*[[Difficult to Cure]]*" το 1981, "*[[Straight Between the Eyes]]*" το 1982 και "*[[Bent Out Of Shape]]*" το 1983. Κατά τη διάρκεια της τριετίας του με τους Rainbow, το συγκρότημα γνώρισε τη μεγαλύτερη εμπορική ακμή της καριέρας του, με τους τρεις δίσκους να ανεβαίνουν στο βρετανικό Top-10 και έλαβαν μία χρυσή και δύο ασημένιες απονομές. Επίσης, επιτυχία γνώρισαν τα σινγκλ "*I Surrender*", "*Can't Happen Here*", "*Stone Cold*", "*Can't Let You Go*" και "*Street of Dreams*". Η τελευταία εμφάνιση του συγκροτήματος έγινε στην Ιαπωνία τον Μάρτιο του 1984, όπου έπαιξαν το "*[[Difficult to Cure]]*" μαζί με 80μελή ορχήστρα. Οι Rainbow διαλύθηκαν, λόγω της αποχώρησης του ιδρυτή και κιθαρίστα Ρίτσι Μπλάκμορ και του μπασίστα Ρότζερ Γκλόβερ, για να επανενωθούν με τους Deep Purple.

### Σόλο καριέρα, Rising Force και Deep Purple
Το 1985, κυκλοφόρησε τον πρώτο του προσωπικό δίσκο, με τίτλο "*Rescue You*", ενώ την επόμενη χρονιά συμμετείχε στο δίσκο "*Heartbeat*" του Ντον Τζόνσον και περιόδευσε με την Πατ Μπέναταρ και τους Night Ranger. Το 1987 έκανε  δεύτερα φωνητικά στο δίσκο "*The Hunger*" του Μάικλ Μπόλτον, στο ομώνυμο άλμπουμ της Σερ και το "*Rovers Return*" του Τζον Γουέιτ.

Το 1988, εντάχθηκε στους Rising Force του Yngwie Malmsteen, ηχογραφώντας το δίσκο "*The Odyssey*", ο οποίος ανέβηκε στο Top-40 του Billboard των Ηνωμένων Πολιτειών. Κατά τη διάρκεια της περιοδείας για την προώθηση του δίσκου, ηχογραφήθηκε η συναυλία τους στο Λένινγκραντ και κυκλοφόρησε στο δίσκο "*Trial by Fire*", το 1989.

Εκείνη τη χρονιά, ο Ίαν Γκίλαν απολύθηκε από τους Deep Purple και ο παλιός γνώριμος του Τέρνερ, Ρίτσι Μπλάκμορ, του πρότεινε να αναλάβει τα φωνητικά του ιστορικού χαρντ ροκ συγκροτήματος, κάτι το οποίο ο Τέρνερ δεν αρνήθηκε, ηχογραφώντας το δίσκο "*[[Slaves and Masters]]*", το 1990. Ακολούθησε μία παγκόσμια περιοδεία, αλλά το 1992 ο Τέρνερ αναγκάστηκε να αποχωρήσει από τους Deep Purple για να επιστρέψει ο Ίαν Γκίλαν.

thumb|200px|Το 2010 στη Νορβηγία
### Mother's Army και Brazen Abbot
Το 1992, ηχογράφησε τα δεύτερα φωνητικά στους δίσκους "*Realized Fantasies*" των ΤΝΤ και "*Hellcats 2*" των Hellcats. Την επόμενη χρονιά δημιούργησε το πρότζεκτ Mother's Army με τον κιθαρίστα των Night Ranger, Τζεφ Γουάτσον, τον μπασίστα Μπομπ Ντέισλι και τον ντράμερ Κάρμαιν Άπις, κυκλοφορώντας το ομώνυμο άλμπουμ τους, το 1993. Το 1994, συμμετείχε στο ομώνυμο άλμπουμ των Bloodline και ηχογράφησε μία διασκευή στο "*[[Lazy]]*" των Deep Purple για το δίσκο "*Deep Purple Tribute - Smoke on the Water*" προς τιμή του συγκροτήματος.

Το 1995, ηχογράφησε το δεύτερο προσωπικό του δίσκο με τίτλο "*Nothing's Changed*", ενώ τραγούδησε στις διασκευές των "*[[Black Night]]*", "*[[Woman from Tokyo]]*", "*[[Stormbringer (τραγούδι)|Stormbringer]]*" και "*[[Speed King]]*" για το άλμπουμ "*Black Night: Tribute to Deep Purple*" και πάλι προς τιμή του συγκροτήματος.

Το 1996, έπαιξε στο δεύτερο άλμπουμ των Φινλανδών Brazen Abbot με τίτλο "*Eye of the Storm*", ενώ ηχογράφησε διασκευές στα κομμάτια "*Pictures of Home*", "*Demon's Eye*" των Deep Purple και "*Spanish Castle Magic*" του Τζίμι Χέντριξ, για το δίσκο "*Inspiration*" του Yngwie Malmsteen. Το 1997, τραγούδησε στο άλμπουμ "*Bad Religion*" των Brazen Abbot και κυκλοφόρησε το δίσκο "*Under Cover*", με διασκευές σε τραγούδια των Free, Cream, Creedence Clearwater Revival, Μάρβιν Γκέι, κ.α. Την επόμενη χρονιά, κυκλοφόρησε το, προσωπικό του δίσκο "*Hurry Up and Wait*" και το άλμπουμ των Mother's Army "*Fire on the Moon*".

Το 1999, έλαβε μέρος στο δίσκο "*As Phat as It Gets*" του Λέσλι Γουέστ αλλά και στο δίσκο προς τιμή του κιθαρίστα Ράντι Ρόουντς, παίζοντας στα κομμάτια "*Mr Crowley*", "*Over the Mountain*", "*Diary of a Madman*". Επίσης, εκείνη τη χρονιά κυκλοφόρησε το δεύτερο προσωπικό του άλμπουμ με διασκευές, "*Under Cover 2*".

### Νέα χιλιετία, Hughes Turner Project και Sunstorm
Το 2000, κυκλοφόρησε το άλμπουμ "*Holy Man*" και την επόμενη χρονιά το EP σινγκλ "*Challenge Them All*" και το δίσκο "*Slam*".

Το 2002, δημιούργησε με τον πρώην μπασίστα των Deep Purple και των Black Sabbath, Γκλεν Χιούζ, τους Hughes Turner Project, ηχογραφώντας το πρώτο τους άλμπουμ "*HTP*" και περιοδεύοντας σε όλο τον κόσμο. Την ίδια χρονιά ηχογράφησαν το ζωντανό άλμπουμ "*Live in Tokyo*", ενώ το 2003, ο Τέρνερ συμμετείχε στο δίσκο "*Guilty as Sin*" των Brazen Abbot και κυκλοφόρησε το δεύτερο και τελευταίο άλμπουμ των Hughes Turner Project, "*HTP 2*". Το 2003, κυκλοφόρησε άλλο ένα σόλο άλμπουμ, με τίτλο "*JLT*" και την επόμενη χρονιά, συμμετείχε στο ζωντανό "*A Decade of Brazen Abbot*".

Το 2005, ηχογράφησε το δίσκο "*The Usual Suspects*" και το "*My Resurrection*" των Brazen Abbot, ενώ το 2006 ηχογράφησε συμμετείχε στο πρότζεκτ Sunstorm με τρία μέλη των Pink Cream 69 και κυκλοφόρησε το άλμπουμ "*Fire Without Flame*" με τον κιθαρίστα Ακίρα Κατζιγιάμα. Το 2007, ηχογράφησε το "*Second Hand Life*" και συμμετείχε στο "*Songs for the Lost*" των Αμερικάνων Icarus Witch, και την επόμενη χρονιά ηχογράφησε το ζωντανό "*Live in Germany*" και συμμετείχε στη συλλογή "*We Wish You a Metal Xmas and a Headbanging New Year*"με το τραγούδι "*Rockin' Around the Xmas Tree*".

Το 2009, ηχογράφησε το "*House of Dreams*" με τους Sunstorm και τραγούδησε στα κομμάτια "*Alive Again*" και "*Hot to Cold*" του Χάουαρντ Λις.

Είναι μέλος του συγκροτήματος Big Noize με τους Κάρλος Καβάζο (κιθάρα), Φιλ Σούσαν (μπάσο) και Βίνι Άπις (τύμπανα). Επίσης, εντάχθηκε στους Νορβηγούς The Jan Holberg Project παίζοντας στα "*Sense of Time*" το 2011 και "*At Your Service*" το 2013. Ενδιάμεσα είχε κυκλοφορήσει το "*Emotional Fire*" με τους Sunstorm.

## Δισκογραφία

## Παραπομπές


## Πηγές
* Bio - Joe Lynn Turner
* Joe Lynn Turner Biography
* Deep Purple Biography. Joe Lynn Turner - Deep-Purple.net
* Joe Lynn Turner - All Music Guide

## Εξωτερικοί σύνδεσμοι

* Επίσημη ιστοσελίδα Τζο Λιν Τέρνερ

Κατηγορία:Αμερικανοί τραγουδιστές
Κατηγορία:Αμερικανοί ιταλικής καταγωγής
Κατηγορία:Ροκ μουσικοί
Κατηγορία:Αμερικανοί μουσικοί‏
Κατηγορία:Μέλη των Deep Purple